SønderjyskE bekræfter, de har sikret sig den 18-årige færøske angriber Teit Jacobsen på en aftale, der løber til sommeren 2020.

Efter en vellykket prøvetræning har den 18-årige færøske angriber Teit Jacobsen sikret sig et skifte fra HB Torshavn til SønderjyskE og en aftale, der gælder til sommeren 2020.

Det bekræfter sønderjyderne nu.

- Vi havde Teit til en uges prøvetræning i efteråret, og han spillede også en kamp med reserveholdet. Det vi så faldt rigtigt meget i vores smag. Han er en tovejs-spiller, der arbejder hårdt og er meget opportunistisk i sit spil, siger sportschef Hans Jørgen Haysen i en pressemeddelelse og fortsætter:

- Han er fortsat U19-spiller, men en fysisk stærk og talentfuld spiller, der kommer til at indgå i vores superligatrup. Når det så er sagt, så er han stadigvæk en ung spiller, som skal bygges op og have tid til at udvikle sig.

Jacobsen, der scorede to gange i en reservekamp for sønderjyderne mod Esbjerg i efteråret, har spillet mere end 30 U-landskampe for Færøerne.